Diari Oficial de la Generalitat Valenciana


Sumari del DOGV 6592, del 23-08-2011 (2011/8735)

Bases particulars reguladores de la gestió indirecta del Programa d'Actuació Integrada de la Unitat d'Execució Polígon Galol de l'Olleria.
------------------------------------------------------------------------------------------------------------------------------------------

### Dades del document

Número de DOGV
:   6592

Data del DOGV
:   23-08-2011

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2011/8735


Data del document
:   02-08-2011

Organisme emissor
:   Ajuntament de l'Olleria

Tipus de document
:   Anunci

Descriptors 

:   * Olleria, l'
    * contracte d'obres
    * contracte de serveis

Bases particulars reguladores de la gestió indirecta del Programa d'Actuació Integrada de la Unitat d'Execució Polígon Galol de l'Olleria. [2011/8735]
El Ple de la corporació municipal, en la sessió extraordinària de 29 de juliol de 2011, va acordar, entre altres, iniciar el procediment per a la gestió indirecta per al desenvolupament del Programa d'Actuació Integrada de la Unitat d'Execució Polígon Galol del Pla General de l'Olleria, aprovat per la Comissió Territorial d'Urbanisme el 27 d'abril de 1999; així mateix, s'aproven les bases particulars que han de regir la programació de l'actuació integrada d'aquesta unitat d'execució, així com el procediment de selecció de l'urbanitzador, amb les determinacions que figuren en la documentació que es troba en l'expedient, i regiran, en defecte, les bases generals, aprovades per aquest ajuntament per acord del Ple de la corporació municipal en la sessió de 20 de març de 2007 i publicades en el Butlletí Oficial de la Província de València número 53, de 3 de març de 2008; s'ordenarà la publicació del corresponent anunci del concurs de conformitat amb el que disposen els articles 132.1 de la Llei 16/2005, de 30 de desembre, de la Generalitat, Urbanística Valenciana, i 291 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística.
Apartat I. Entitat local adjudicadora del programa
Ajuntament de l'Olleria. Urbanisme. Carrer Sant Tomàs, núm. 2, CP 46690 L'Olleria (València). Telèfon: 288 721 508. Fax: 932 543 046. E-mail: .
Podeu obtindre més informació en: vegeu els punts de contacte esmentats més amunt.
El plec de condicions i la documentació complementària (inclosos els documents destinats a un diàleg competitiu i un sistema dinàmic d'adquisició) podeu obtindre'ls en: vegeu els punts de contacte esmentats més amunt.
Les bases generals van ser aprovades per aquest Ajuntament per acord del Ple de la corporació municipal en la sessió de 20 de març de 2007 i publicades en el Butlletí Oficial de la Província de València número 53, de 3 de març de 2008.
Les ofertes o sol·licituds de participació s'han d'enviar a: vegeu els punts de contacte esmentats més amunt.
Tipus de poder adjudicador i principal(s) activitat(s): institució regional o local.
Apartat II. Objecte del contracte
II.1) Descripció
II.1.1) Denominació del contracte establida pel poder adjudicador: Programa d'Actuació Integrada per al Desenvolupament de la Unitat d'Execució Polígon Galol de l'Olleria.
II.1.2) Tipus de contracte i emplaçament de les obres, lloc d'entrega o d'execució:
- Obres.
- Projecte i execució.
- Emplaçament principal de les obres: unitat d'execució de sòl urbà-industrial, Polígon Galol del Pla General de l'Olleria.
Codi NUTS: ES523.
II.1.3) L'anunci es refereix a: un contracte públic.
II.1.4) Breu descripció del contracte o adquisició:
Selecció d'una proposta i d'un urbanitzador per al desenvolupament i execució del Programa d'Actuació Integrada de la Unitat d'Execució Polígon Galol del Pla General de l'Olleria.
Es tracta d'un sòl classificat com a urbà-industrial, en què resulten d'aplicació les normes urbanístiques contingudes en el Pla General d'Ordenació Urbana aprovat definitivament per la Comissió Territorial d'Urbanisme en data 27 d'abril de 1999.
Hem de fer constar que en l'actualitat el PGOU de 1999 es troba en tràmit de revisió. Es va aprovar provisionalment per part de l'Ajuntament de l'Olleria en data 20 de març de 2007, i queda pendent l'aprovació definitiva per l'òrgan autonòmic. En el document de revisió del PGOU, es delimita la unitat d'execució número 10 sobre el sòl urbà-industrial.
Prenent en consideració les particulars circumstàncies de planejament que concorren en el present supòsit, es proposa a través d'aquestes bases particulars la programació i desenvolupament de la unitat d'execució Polígon Galol, la fitxa de gestió i delimitació gràfica de la qual es defineixen a través dels annexos I, II i III del present document.
Per tot això, amb l'objectiu de complir les normes de planejament que coexisteixen en l'actualitat al terme municipal de l'Olleria, es proposa la delimitació d'una unitat d'execució Polígon Galol sobre el sòl urbanitzable industrial definit en el PGOU de l'any 1999, a través de la tramitació del corresponent pla parcial amb redelimitació que formarà part de la proposta de programació que es presente, el contingut de la qual respectarà les determinacions de l'ordenació estructural definides a través del PGOU vigent de 1999, i desenvoluparà únicament aspectes propis de l'ordenació detallada.
Per tot això, els proponents interessats en el desenvolupament de l'actuació, hauran de presentar junt amb la corresponent proposta de programació un pla parcial en els termes que disposen els articles 65 i següents de la Llei Urbanística Valenciana, i article 165 i següents del Reglament d'Ordenació i Gestió Territorial i Urbanística.
II.1.5) Classificació CPV (vocabulari comú de contractes públics): 45211360-0 Desenvolupament urbà.
II.1.6) Contracte cobert per l'acord sobre contractació pública (ACP): sí/no.
II.1.7) Divisió en lots: no.
II.1.8) S'acceptaran variants- No.
II.2) Quantitat o extensió del contracte
II.2.1) Extensió o quantitat total del contracte:
El pressupost estimat de les càrregues d'urbanització és de tres milions trenta-dos mil vint-i-dos euros i setze cèntims, IVA inclòs. En xifra: 3.032.022,16 € IVA inclòs.
II.2.2) Opcions: no.
II.3) Duració del contracte o termini d'execució:
Duració en mesos: termini global, a fixar pels concursants. Termini d'execució de la urbanització, 24 mesos.
Apartat III. Informació de caràcter jurídic, econòmic, financer i tècnic
III.1) Condicions relatives al contracte
III.1.1) Depòsits i garanties exigits:
Totes les proposicions dels interessats per a participar en el concurs d'aquest programa d'actuació integrada hauran de prestar una garantia provisional equivalent al 2% del pressupost estimat de les càrregues d'urbanització, que puja a cinquanta-un mil tres-cents noranta euros i vint cèntims (51.390,20 €) en els termes exigits en la normativa que resulte d'aplicació.
Igualment, s'haurà de presentar una garantia definitiva, del 10% de les càrregues d'urbanització prevista en el programa, IVA no inclòs, en els termes i requisits que siguen exigits per l'ordenament jurídic en aquell moment.
III.1.2) Principals condicions de finançament i de pagament i/o referència a les disposicions que les regulen:
Les establides en les bases generals i particulars i la legislació aplicable com la Llei 16/2005, de 30 de desembre, de la Generalitat, Urbanística Valenciana, i el Reglament de Gestió Territorial i Urbanística, Decret 67/2006, de 12 de maig.
III.1.3) Forma jurídica que haurà d'adoptar l'agrupació d'operadors econòmics adjudicatària del contracte: no és exigible.
III.1.4) Altres condicions particulars a què està subjecta l'execució del contracte: vegeu les bases generals i particulars de programació del programa d'actuació integrada.
III.2) Condicions de participació
III.2.1) Situació personal dels operadors econòmics, inclosos els requisits relatius a la inscripció en un registre professional o mercantil:
Informació i tràmits necessaris per a avaluar si es compleixen els requisits: la capacitat per a ser urbanitzador s'indica en la base particular número XIV, sense que en cap cas puguen ser urbanitzadors ni promoure programes d'actuació integrada les persones en què concórrega alguna prohibició de contractar de les establides en l'article 49 de la Llei 30/2007, de 30 d'octubre, de Contractes del Sector Públic.
III.2.2) Capacitat econòmica i financera:
Informació i tràmits necessaris per a avaluar si es compleixen els requisits: vegeu la base particular XV.
III.2.3) Capacitat tècnica:
Informació i tràmits necessaris per a avaluar si es compleixen els requisits: vegeu la base particular XVI.
Apartat IV. Procediment
IV.1) Tipus de procediment
IV.1.1) Tipus de procediment: obert.
IV.2) Criteris d'adjudicació
IV.2.1) Criteris d'adjudicació:
L'oferta econòmicament més avantatjosa tenint en compte els criteris continguts en les bases particulars, enumerats a continuació:
A) Valoració de l'alternativa tècnica:
En l'ordre decreixent d'importància que es transcriu a continuació, seran tinguts en consideració per a l'adjudicació del programa d'actuació integrada, en relació a l'alternativa tècnica, els següents criteris (sobre 100 punts):
1. Compliment dels criteris i objectius relatius a la qualitat tècnica de l'ordenació proposada (fins a 50 punts).
2. Compliment dels criteris i objectius relatius a l'adequació de la integració de l'actuació en el seu entorn i dels criteris i objectius relatius a la millor estructuració de dotacions públiques i espais lliures (fins a 20 punts).
3. Compliment dels criteris i objectius urbanístics relatius a la qualitat tècnica de les resolucions proposades per a la urbanització (fins a 15 punts).
4. Inversions en programes de restauració paisatgística o d'imatge urbana compresos dins del programa (fins a 5 punts).
5. Termini d'execució del programa d'actuació integrada (fins a 5 punts).
6. Compromís d'edificació simultània a la urbanització (fins a 4 punts).
7. Mitjans per al control de qualitat de cada una de les prestacions que constitueixen l'objecte del programa (fins a 1 punt).
La puntuació de l'alternativa tècnica total de cada oferta serà la resultant de la suma de les puntuacions obtingudes per als distints aspectes d'aquesta, segons els criteris anteriors i s'arredonirà al segon decimal.
B) Valoració de la proposició jurídica i econòmica:
Es transcriu a continuació la valoració de la proposició jurídica i econòmica, que serà presa en consideració per a l'adjudicació del programa d'actuació integrada, en relació a la proposició juridicoeconòmica; la valoració final serà la suma de tots els punts obtinguts en els cinc apartats següents:
1) Import de les càrregues d'urbanització, expressat en euros per metre quadrat d'edificabilitat (fins a 25 punts).
Totes les propostes s'avaluen amb la puntuació obtinguda per mitjà de l'expressió següent:
(PJE) = 25 x Preu de l'oferta més econòmica
Preu de l'oferta que es puntua
La puntuació econòmica s'arredoneix al segon decimal.
2) La valoració dels terrenys a l'efecte de fixar el coeficient de canvi per al pagament en espècie (fins a 40 punts).
40 punts a l'oferta que presente menor coeficient de canvi. La resta de les ofertes seran avaluades amb la puntuació obtinguda mitjançant l'expressió següent:
(PJE) = 40 x menor coeficient de canvi
coeficient de canvi de l'oferta que es puntua
La puntuació s'arredoneix al segon decimal.
3) Menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els que no tinga contracte suficient (fins a 15 punts).
15 punts a l'oferta que presente menor coeficient de canvi. La resta de les ofertes seran avaluades amb la puntuació obtinguda mitjançant l'expressió següent:
(PJE) = 15 x menor proporció de solars
proporció de solars de l'oferta que es puntua
La puntuació s'arredoneix al segon decimal.
4) Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa (fins a 10 punts).
10 punts a l'oferta que presente major proporció de terrenys.
La resta d'ofertes seran ponderades d'acord amb aquest criteri, d'acord amb una simple regla de tres.
5) Compromisos financers per a l'execució de les obligacions complementàries assumides voluntàriament i a costa seu per l'urbanitzador (fins a 10 punts).
C) Avaluació total de l'oferta
1. Les ofertes quedaran enquadrades en tres intervals de qualitat, segons la puntuació de l'alternativa tècnica:
- Qualitat tècnica inacceptable: puntuació inferior a 60 punts.
- Qualitat tècnica suficient: puntuació compresa entre 60 i 75,
- Qualitat tècnica elevada: puntuació tècnica superior a 75.
2. Les ofertes situades en l'interval de qualitat tècnica inacceptable no seran preses en consideració per al càlcul de les ofertes anormalment baixes ni per a la determinació de l'oferta més avantatjosa, de manera que, en el cas de no existir ofertes en els altres dos intervals, es procedirà a declarar desert el concurs, per no haver concorregut a aquest ofertes de qualitat tècnica prou qualificades.
En els punts següents, no es fa referència a les ofertes situades en l'interval de qualitat tècnica inacceptable, que no són preses en consideració.
3. Quan existisquen ofertes en un sol interval de qualitat tècnica, serà considerada la millor oferta la de major puntuació d'alternativa tècnica.
4. Quan existisquen diverses ofertes enquadrades en ambdós intervals de qualitat tècnica suficient i elevada, només seran preses en consideració les de major puntuació tècnica de cada un d'ells.
Serà considerada la millor oferta la de major puntuació d'alternativa tècnica, llevat que la de qualitat tècnica suficient siga substancialment més econòmica que la citada millor oferta de l'interval de qualitat tècnica elevada, i en aquest cas es proposarà la substancialment més econòmica.
Es considera que la millor oferta de l'interval de qualitat tècnica suficient és substancialment més econòmica que la millor oferta de l'interval de qualitat tècnica elevada, quan la suma de la puntuació tècnica multiplicada per 0,70 i la puntuació juridicoeconòmica multiplicada per 0,30 de la millor oferta de l'interval de qualitat tècnica suficient, siga major que la suma de la puntuació tècnica multiplicada per 0,70 i la puntuació juridicoeconòmica multiplicada per 0,30 de la millor oferta de l'interval de qualitat tècnica elevada.
IV.2.2) Es realitzarà una subhasta electrònica?: No.
IV.3) Informació administrativa
IV.3.1) Número de referència que el poder adjudicador assigna a l'expedient: Programa d'Actuació Integrada de la Unitat d'Execució Polígon Galol del Pla General de l'Olleria (sense número de referència).
IV.3.2) Publicacions anteriors referents al mateix contracte: no.
IV.3.3) Condicions per a l'obtenció del plec de condicions i documentació complementària o document descriptiu: termini de recepció de sol·licituds de documents o d'accés a aquests: fins al dia 02.11.2011, de 09.00 hores a 14.00 hores.
Documents subjectes a pagament: no.
IV.3.4) Termini de recepció d'ofertes i sol·licituds de participació: les proposicions dels interessats hauran de presentar-se amb anterioritat a les 14.00 hores del dia 2 de novembre de 2011.
IV.3.5) Llengua(ües) en què pot redactar-se l'oferta o sol·licitud de participació: ES: (espanyol) o VAL: (valencià).
IV.3.7) Termini durant el qual el licitador estarà obligat a mantindre la seua oferta:
els licitadors estaran obligats a mantindre la seua oferta fins a l'adjudicació, i la proposició de l'adjudicatari fins a la formalització del contracte.
L'anunci del concurs de programa d'actuació integrada s'envia al Diari Oficial de la Unió Europea el dia 2 d'agost de 2011.
L'Olleria, 2 d'agost de 2011.- L'alcalde president: José Vidal Oltra.
El text de les bases particulars és el següent:
Bases particulars per a la tramitació i adjudicació del Programa d'Actuació Integrada de la Unitat d'Execució Polígon Galol de l'Olleria, la delimitació del qual es proposa a través del present document
L'Olleria, 21 de juliol de 2011
Base I. Objecte del contracte
El present contracte té com a objecte el desenvolupament i execució del programa d'actuació integrada que s'especifica en les presents bases particulars, en què es regulen les condicions de caràcter tècnic, jurídic, econòmic i administratiu, per a la selecció d'una proposta de programa d'actuació integrada de desenvolupament urbanístic de la unitat d'execució Polígon Galol, la delimitació del qual es proposa a través de les presents bases particulars.
Es tracta d'un sòl classificat com a urbanitzable industrial, en què resulten d'aplicació les normes urbanístiques contingudes en el PGOU aprovat definitivament per la Comissió Territorial d'Urbanisme en data 27 d'abril de 1999.
Hem de fer constar que en l'actualitat el PGOU de 1999 es troba en tràmit de revisió. Es va aprovar provisionalment per part de l'Ajuntament de l'Olleria en data 20 de març de 2007, i queda pendent l'aprovació definitiva per l'òrgan autonòmic. En el document de revisió del PGOU, es delimita la unitat d'execució número 10 sobre el sòl urbà-industrial.
Prenent en consideració les particulars circumstàncies de planejament que concorren en el present supòsit, es proposa a través d'aquestes bases particulars la programació i desenvolupament de la unitat d'execució Polígon Galol, la fitxa de gestió i delimitació gràfica de la qual es defineixen a través dels annexos I, II i III del present document.
Per tot això, amb l'objectiu de complir les normes de planejament que coexisteixen en l'actualitat al terme municipal de l'Olleria, es proposa la delimitació d'una unitat d'execució Polígon Galol sobre el sòl urbanitzable industrial definit en el PGOU de l'any 1999, a través de la tramitació del corresponent pla parcial amb redelimitació que formarà part de la proposta de programació que es presente, el contingut de la qual respectarà les determinacions de l'ordenació estructural definides a través del PGOU vigent de 1999, i desenvoluparà únicament aspectes propis de l'ordenació detallada.
Per tot això, els proponents interessats en el desenvolupament de l'actuació, hauran de presentar junt amb la corresponent proposta de programació un pla parcial en els termes que disposen els articles 65 i següents de la Llei Urbanística Valenciana, i article 165 i següents del Reglament d'Ordenació i Gestió Territorial i Urbanística.
Base II. Règim jurídic (art. 286.1.a del Reglament d'Ordenació i Gestió Territorial i Urbanística)
Aquest contracte té naturalesa jurídica administrativa especial, i en tot el no previst en les presents bases particulars seran aplicables la Llei 16/2005, de 30 de desembre, de la Generalitat, Urbanística Valenciana (LUV), modificada per Decret Llei 1/2008, del Consell de la Generalitat, de 27 de juny, i el Reglament d'Ordenació i Gestió Territorial i Urbanística, aprovat per Decret 67/2006, de 19 de maig, del Consell de la Generalitat (ROGTU), modificat per Decret 36/2007, de 13 d'abril, i les bases generals reguladores de la gestió indirecta de programes d'actuació integrada aprovades pel Ple de l'Ajuntament en sessió celebrada el dia 30 de gener de 2008. Seran aplicables supletòriament les disposicions contingudes en el títol IV, del llibre II, de la Llei 30/2007, de 30 d'octubre, de Contractes del Sector públic, així com les normes que regulen la contractació administrativa de les entitats locals que se li apliquen.
En cas de contradicció entre els documents contractuals adés esmentats, l'ordre de prelació serà el següent: bases particulars de programació, bases generals reguladores de la gestió indirecta de programes d'actuació integrada i contracte per al desenvolupament i execució del programa d'actuació integrada.
Base III. Ordenació urbanística vigent (art. 131.2.a de la Llei Urbanística Valenciana)
- L'ordenació urbanística vigent és l'establida en el PGOU aprovat per la Comissió Territorial d'Urbanisme en data 27 d'abril de 1999 (modificat per acord de la CTU de dates 08.03.2001 i 09.05.2002).
- D'altra banda, hem de prendre en consideració el document de revisió del PGOU, aprovat provisionalment per l'Ajuntament de l'Olleria en virtut de l'acord plenari de data 20 de març de 2007, i que en l'actualitat es troba pendent d'aprovació definitiva per part de l'administració autonòmica.
Base IV. Memòria de necessitats i objectius del programa d'actuació integrada (art. 131.2.b de la Llei Urbanística Valenciana)
1. Memòria de necessitats
1.1. El programa persegueix com objectiu mínim a satisfer la transformació jurídica i urbanística dels immobles inclosos en l'àmbit d'aquest, tot això conforme al règim estatutari de la propietat immobiliària establit en el Text Refós del Reial Decret Legislatiu 2/2008, de 20 de juny, en virtut del qual aprova el Text Refós sobre la Llei del Sòl, que es troba desenvolupat en els articles 18 a 26 de la LUV. Per a l'efectiva transformació jurídica de les parcel·les incloses en l'àmbit de la present actuació serà necessària la seua completa urbanització per mitjà de l'execució de l'obra pública que es preveja en el corresponent instrument de gestió. En aquest instrument haurà de preveure's la connexió i integració de l'obra pública a executar, les xarxes d'infraestructura, energia, comunicacions i serveis públics existents.
1.2. Per mitjà del corresponent instrument d'equidistribució, a més de procedir-se al repartiment equitatiu entre els propietaris afectats dels beneficis i càrregues, s'obtindran a favor de l'Ajuntament de l'Olleria els sòls dotacionals públics, de conformitat amb el que disposa l'article 21.2 de la LUV, segons la redacció que en fa el Decret Llei 1/2008, del Consell de la Generalitat, de 27 de juny (aplicable en virtut de la disposició transitòria primera de l'esmentat text legal), i es podrà proposar la compensació econòmica a l'administració de l'excedent d'aprofitament.
Objectius de la programació
a) Gestionar la transformació jurídica de les finques afectades pel programa. En aquest sentit l'urbanitzador estarà obligat a:
- Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.
- Fitar i delimitar les parcel·les aportades a la reparcel·lació amb caràcter previ a la redacció del projecte.
- Presentar per a aprovar-lo el projecte de reparcel·lació.
- Pagar als creditors nets abans que la reparcel·lació accedisca al Registre de la Propietat.
- Inscriure en el registre de la propietat les noves finques resultants, especialment les destinades al domini públic.
- Fer constar en el registre de la propietat les afeccions.
- Cancel·lar les finques cadastrals aportades a la reparcel·lació i inscriure les resultants en el Cadastre.
- Qualsevol altra actuació necessària per a la transformació jurídica de les finques afectades.
b) Urbanitzar completament la unitat d'execució que constitueix l'objecte del programa i realitzar les obres públiques addicionals que siguen necessàries, amb subjecció a les previsions temporals i econòmiques del programa (definint-se, a nivell general, aquelles obres necessàries per a garantir els serveis urbanístics i la seua connexió amb les infraestructures generals).
c) Connectar i integrar adequadament la urbanització amb les xarxes d'infraestructures d'energia, comunicacions i serveis públics existents, i per a això caldrà:
- Aportar informes de les administracions sectorials les competències de les quals resulten afectades per l'actuació (carreteres, domini públic hidràulic i altres). En principi no fan falta per a l'actuació.
- Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).
- Incloure en el projecte d'urbanització la construcció de les obres complementàries que siguen necessàries.
d) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.
e) Obtindre els sòls dotacionals públics de l'àmbit de l'actuació a favor de l'Ajuntament gratuïtament. A aquests efectes:
- L'urbanitzador efectuarà la seua inscripció en el registre de la propietat i traslladarà a l'administració la corresponent certificació acreditativa d'això.
- Els lliurarà en perfectes condicions, una vegada concloses les obres d'urbanització, i s'alçarà la corresponent acta d'entrega.
- Els transformadors d'energia elèctrica es consideraran equipament privat i s'entregaran a la companyia subministradora. Tant el sòl necessari per a la seua implantació com el cost d'aquesta haurà de ser assumit per tots els propietaris afectats.
f) Ordenar el repartiment equitatiu de les càrregues i els beneficis de l'actuació entre els afectats.
g) Establir terminis per a edificar els solars resultants de l'actuació urbanitzadora, inclòs un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.
Base V. Paràmetres urbanístics (art. 131.2.c de la Llei Urbanística Valenciana)
Els paràmetres urbanístics són els establits en l'apartat B de l'annex I.
Base VI. Criteris i objectius territorials (art. 131.2.d de la Llei Urbanística Valenciana)
Els criteris i objectius territorials són els que s'estableixen a través del document de revisió del PGOU aprovat provisionalment per l'Ajuntament de l'Olleria en data 20 de març de 2007.
Base VII. Criteris d'ordenació urbanística (art. 131.2.d de la Llei Urbanística Valenciana)
Els criteris d'ordenació urbanística són els que s'estableixen en l'apartat F de l'annex I i que es contenen en el document de revisió del Pla General.
Base VIII. Objectius d'edificació privada (art. 131.2.E de la Llei Urbanística Valenciana)
1. Els objectius d'edificació privada són els establits en l'apartat G de l'annex I.
2. Les condicions de les parcel·les edificables, el volum i forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen aplicables.
Base IX. Prescripcions tècniques dels documents d'ordenació i gestió (art. 131.2.f de la Llei Urbanística Valenciana)
A tots els efectes es consideren prescripcions tècniques mínimes que hauran de respectar-se en la redacció dels documents d'ordenació i gestió les establides en la LUV i el ROGTU, així com les establides en el Reglament de Zones d'Ordenació Urbanística de la Comunitat Valenciana, i a tots els efectes la regulació de l'article 124 de la LUV.
Base X. Prescripcions tècniques del projecte d'urbanització (art. 131.2.h de la Llei Urbanística Valenciana)
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, i haurà de complir el que estableix l'article 101 de la Llei 30/2007, de Contractes del Sector Públic. No podrà modificar les previsions del pla que desenvolupa, i en cap cas podrà contindre determinacions sobre ordenació, règim del sòl o de l'edificació. Comprendrà tots i cada un dels documents assenyalats en l'article 156.1 de la LUV i en l'article 350 del ROGTU.
Antecedents
A tots els efectes i d'acord amb l'article 101 de la Llei 30/2007, de 30 d'octubre, de Contractes del Sector Públic, segons remissió efectuada per l'article 131.2.h de la Llei 16/2005, Urbanística Valenciana, les prescripcions tècniques seran definides per referència a normes nacionals que traslladen normes europees a documents d'idoneïtat tècnica europeus o especificacions tècniques comunes, i, en tot cas, podran definir-se per referència a normes nacionals que traslladen normes internacionals a normes nacionals o a altres normes.
Segons els articles 152 a 155 de la LUV els projectes d'urbanització defineixen els detalls tècnics de les obres públiques previstes pels plans.
Els projectes d'urbanització per a l'execució d'actuacions integrades es regeixen per les regles d'iniciativa aplicables a plans parcials i programes.
Els projectes d'urbanització que desenvolupen programes d'actuació integrada prèviament aprovats requeriran d'aprovació municipal específica.
Al seleccionar una proposta de programa d'actuació integrada l'Ajuntament podrà introduir modificacions en el contingut del projecte d'urbanització presentat pel concursant seleccionat com a urbanitzador.
Documentació dels projectes d'urbanització (article 156 de la LUV)
Els projectes d'urbanització comprendran els documents següents:
1. Memòria descriptiva de les característiques de les obres.
2. Plànols d'informació i de situació en relació amb el conjunt urbà. Inclouran la planta viària de planejament que s'executa i l'entorn immediat.
3. Plànols de projecte i de detall amb el contingut mínim següent:
a) Planta viària general a escala mínima 1:1.000.
b) Plantes de pavimentació a escala mínima 1:1.000
c) Perfils longitudinals de tot el viari públic i planta de cotes, rasants i perfils de jardins i parcs.
d) Perfils transversals de tot el viari públic, cada 20 m com a mínim.
e) Plantes de la xarxa de sanejament i pluvials i perfils longitudinals d'aquestes a escala mínima 1:1.000.
f) Plantes de totes les xarxes de serveis previstes a escala mínima 1:2.000.
g) Detalls constructius de les diferents xarxes i seccions tipus de voreres i calçades amb ubicació dels diferents serveis.
h) Plantes de jardineria, a escala mínima 1:500, amb identificació d'espècies, localització de mobiliari urbà, elements de jocs infantils, enllumenat, estanys i la resta d'elements compositius.
i) Xarxa de reg, tant de jardins com, si és el cas, de la resta de parcel·les privades quan es preveja una reutilització d'aigües depurades.
j) Xarxa d'enllumenat públic, amb detalls de lluminàries.
k) Altres plànols i detalls necessaris per a una completa definició de les obres.
4. Plec de condicions tècniques, generals i particulars
5. Mesuraments.
6. Quadres de preus unitaris i descompostos.
7. Pressupost general i resum de pressupost.
8. Pressupost d'execució material amb detall de les unitats d'obra.
9. Estudi de seguretat i salut.
10. Estudis específics (trànsit, inundabilitat, contaminació, reutilització d'aigües i altres que puguen ser necessaris o exigits per la legislació sectorial aplicable).
Quan el projecte d'urbanització estiga integrat en una alternativa tècnica de programa, el quadre de preus descompost i el pressupost d'execució material han de formar part de la proposició juridicoeconòmica que ha de presentar-se en plica segellada. No obstant això, sí que es presentaran a la vista els mesuraments i el detall de les unitats d'obra.
El pressupost d'execució material inclourà necessàriament una partida d'imprevistos a justificar de quantia aproximada d'1% s/PEM.
Obres d'urbanització a incloure en el projecte d'urbanització
D'acord amb l'article 157 de la LUV seran les següents, entre altres:
a) Pavimentació de calçades, aparcaments, voreres, xarxa de tràfic de vianants, llinda de separació i carril bici, tractament d'espais lliures, mobiliari urbà i senyalització.
b) Xarxes de distribució d'aigua potable, de reg pel sistema de goteig (abastit per aigües grises) i d'hidrants contra incendis.
c) Xarxa de clavegueram per a aigües residuals, sistema d'evacuació d'aigües pluvials i recuperació d'aigües grises.
d) Xarxa de distribució d'energia elèctrica i comunicacions.
e) Xarxa d'enllumenat públic.
f) Jardineria, arbratge i ornamentació en el sistema d'espais lliures.
Els projectes d'urbanització hauran de resoldre l'enllaç dels serveis urbanístics amb els de la xarxa primària i acreditar que tenen capacitat suficient per a atendre'ls.
En els serveis de titularitat privada s'acreditarà la disponibilitat real de subministraments per part de les empreses titulars del servei.
Els projectes d'urbanització per a actuacions integrades resoldran totes les necessitats de connexió i integració de l'actuació en el seu entorn territorial o urbà i les altres exigències establides en el corresponent programa.
No s'inclouen en la present base especificacions tècniques referides a productes d'una fabricació o procedència determinada o procediments especials. Especialment no s'indiquen marques, patents o tipus, ni s'al·ludeix a un origen o producció determinat, sense que açò minve la potestat pública municipal amb vista a establir les condicions urbanístiques i prescripcions tècniques de la urbanització, en virtut de criteris d'homogeneïtzació i estandardització, que, en aquest cas, no actuaran com a condicions mínimes, a fi d'obtindre l'estandardització i condicions de qualitat de la urbanització al terme municipal de l'Olleria.
En la redacció del projecte d'urbanització es tindrà en compte la normativa específica en matèria d'accessibilitat, especialment el Decret 39/2004, de 5 de març, que desplega la Llei 1/1998, de la Generalitat, en matèria d'accessibilitat en l'edificació de pública concurrència i en el medi urbà, i l'Orde de 9 de juny de 2004, de la Conselleria de Territori i Habitatge, per la qual es desplega el Decret 39/2004, de 5 de març, del Consell de la Generalitat, en matèria d'accessibilitat en el medi urbà.
Es consideren prescripcions tècniques mínimes en cada un dels capítols la normativa sectorial de compliment obligatori, així com les següents consideracions, sense perjuí dels condicionants tècnics i específics que s'establisquen en l'aprovació del projecte d'urbanització:
1. Xarxa viària
Els vials es projectaran de dimensions amb una amplària mínima de 14 metres, corresponents a voreres de 2,40 m i calçada més aparcaments de 9,20 metres. Les calçades es pavimentaran amb aglomerat asfàltic del tipus S-20, amb dos capes, la intermèdia de 7 cm de grossor mínim i la capa de rodament de 5 cm de grossor mínim, sobre una doble capa de saorres artificials de 30 cm de grossor mínim conjunt. A les juntes amb rastells de voreres o amb aparcaments es disposaran rigoles de formigó. Les voreres es pavimentaran amb taulell hidràulic sobre base de formigó de 10 cm com a mínim, que al seu torn es disposarà sobre una doble capa de saorres artificials de 30 cm de grossor conjunta. Es remataran amb rastells de formigó, que seran muntables als accessos a parcel·les, passos de vianants, rotondes i similars.
En totes les voreres es disposarà dels corresponents escocells i arbratge. Els vials en el seu conjunt, tant calçades com aparcaments i voreres, s'executaran garantint, en els seus nivells, un entroncament correcte amb els vials preexistents de les zones limítrofes. Per a la qual cosa, i a causa del desnivell existent, hauran de construir-se sobre terraplens del grossor procedent en cada cas i es construiran, com a mínim, sobre sòl adequat (segons PG-3).
Abans de l'inici de les obres s'acreditarà la correcció de les previsions efectuades en el projecte, tant respecte als materials triats com a les grossàries i formes de posada en obra, per mitjà de la realització de les proves, sondejos i anàlisis que siguen pertinents.
2. Subministrament d'aigua i xarxa d'hidrants
Es projectarà una xarxa de proveïment d'aigua potable a totes les parcel·les resultants, realitzar la xarxa corresponent, de manera que es puga garantir el subministrament per recorreguts alternatius per a evitar possibles talls per avaries. Aquesta xarxa estarà degudament connectada a la xarxa confrontant actualment existent, i s'executarà d'acord amb la normativa vigent.
Materials
Canonades: les canonades seran aptes per a ús alimentari, amb registre sanitari i hauran de disposar de certificació de qualitat AENOR. Segons el diàmetre a utilitzar les característiques de les canonades seran les següents:
Øext 20-50 mm Baixa densitat (PE-32) Pressió 10 atm
Øext 63-140 mm Alta densitat (PE-50 A) Pressió 10 atm
Ø160-400 mm Alta densitat (PE-100) Pressió 10 atm
Vàlvules: les vàlvules fins a Ø200 mm seran de comporta tipus Belgicast, amb tancament elàstic. El cos serà de fosa GG-22, llis, tant en els fons com els laterals sense assentaments de tancament. La unió entre la vàlvula i la canonada es realitzarà per mitjà de brida i valona a l'extrem de la canonada, o amb cap extrem autobloquejant.
Peces especials i altres materials: tots els mecanismes necessaris per al control i funcionament de les instal·lacions es muntaran entre brides, norma DIN PN-10, reduiran al mínim la secció de pas lliure, i evitaran al màxim les pèrdues de càrrega. Suportaran les exigències de prova, exigides a la canonada.
Tots els materials utilitzats seran de primera qualitat i hauran de complir les normes vigents de la nostra legislació per a la utilització correcta; es prohibiran terminantment la utilització de components o substàncies que alteren les propietats de l'aigua potable. Totes les peces especials i altres materials utilitzats en la instal·lació hauran de protegir-se de la corrosió, degradació i envelliment prematur.
La xarxa de subministrament d'aigua haurà d'estar preparada per a donar servici a un nombre a determinar d'hidrants, tenint en compte que es distribuiran de manera que la distància mesurada per espais públics no siga major que 200 m, així com l'exigència que els edificis o establiments determinats per l'apartat del Codi Tècnic de l'Edificació (C), aprovat per Reial Decret 314/2006, de 17 de març, hauran d'estar protegits almenys per un hidrant, i augmentarà aquesta dotació com a mínim en un hidrant més per cada 10.000 m² addicionals. Així mateix, s'haurà de tindre en compte que els hidrants que protegisquen un edifici hauran d'estar repartits pel seu perímetre, i seran fàcilment accessibles per als vehicles d'extinció d'incendis, s'instal·laran fora dels espais destinats a circulació i estacionament de vehicles i no estaran, a més, cap d'ells ubicat a més de 100 m d'un accés a l'edifici que protegisquen. Se senyalitzaran atenent la Norma UNE 23.033. S'haurà de justificar que la xarxa hidràulica de subministrament a aquests hidrants permeta el funcionament simultani de dos de consecutius durant almenys dos hores, cada un d'ells amb un cabal de 1.000 l/min. i una pressió mínima de 10 m.c.d.a., tot açò segons referències del Codi Tècnic de l'Edificació (C), aprovat per Reial Decret 314/2006, de 17 de març.
També es disposaran preses d'aigua per a la neteja de voreres i carrers i per al subministrament a camions o màquines de reg; estaran dotades d'un comptador unificat que permeta controlar el consum d'aigua utilitzat en aquests usos. Complementàriament a les anteriors es projectarà una xarxa de reg per goteig per a l'arbreda dels vials, i una xarxa de reg, per goteig i o/per aspersió, per a les zones verdes que es projecten, en funció del tipus de vegetació que es trie. Igualment aquestes instal·lacions hauran de comptar amb comptadors de manera que es puga controlar en el seu dia el consum d'aigua.
3. Sanejament
El sanejament es projectarà separatiu, establint una xarxa d'evacuació d'aigües fecals i una altra diferent d'evacuació d'aigües pluvials. Ambdós es construiran amb canonada de polipropilé corrugat PN 8 atmosferes, unió amb junta elàstica.
Els pous de registre de la xarxa d'aigües fecals seran, com a mínim, de formigó prefabricat, amb tapadores de ferro colat. Les arquetes de la xarxa d'aigües fecals seran sifòniques i es construiran de fàbrica de rajola massissa o prefabricats. Les reixetes d'evacuació d'aigües seran de fosa.
El projecte inclourà la desviació i reposició dels trams de séquies de reg agrícola existents, fins als punts d'eixida també existents, de manera que es garantisca la continuïtat del reg agrícola aigües avall de l'àrea ordenada. En el seu conjunt, discorreran els nous traçats sota sòl de domini públic, i es dotaran les noves conduccions dels registres que siguen necessaris.
La totalitat dels albellons a instal·lar hauran de ser sifònics. El diàmetre i les característiques de les connexions seran determinades pel servei municipal. L'execució de la connexió correspon a l'urbanitzador.
4. Energia elèctrica i enllumenat urbà
El projecte inclourà la dotació de sengles xarxes de distribució elèctrica, una en baixa tensió i l'altra en mitjana tensió, aquesta última en anell, en previsió de la futura demanda de centres de transformació propietat d'abonat, que es preveu alta, en funció de l'ús i de la grandària dels locals previstos. Ambdós es projectaran d'acord amb la normativa vigent i les instruccions corresponents de la companyia subministradora.
Es disposaran els centres de transformació que calguen. Els subministraments que es prevegen en baixa tensió es dotaran amb les fornícules corresponents. En el cas en què la potència disponible siga inferior a la necessària el projecte inclourà el subministrament de potència addicional des de la subestació més pròxima.
El projecte inclourà la desviació i canalització de totes les instal·lacions existents quan siga necessari. En especial es tindrà en compte la línia de mitjana tensió que puga discórrer amb estesa aèria sobre els terrenys afectats.
L'enllumenat públic de vials es projectarà a base de punts de llum conformats per columnes amb altures a definir en funció dels nivells d'il·luminació finalment determinats, amb lluminàries cut-off i llums de vapor de sodi d'alta pressió amb potència mínima de 250 w per a la instal·lació que donarà servei a la zona de calçada i 100 w per a la zona de vianants, si és procedent.
L'enllumenat públic de les zones verdes s'ajustarà al tipus de vegetació que es projecte, i s'utilitzarà un punt de llum diferenciat de l'esmerçat per a l'enllumenat de vials. S'haurà de preveure un subministrament específic en baixa tensió per a donar servei a la instal·lació d'enllumenat públic, s'instal·larà un quadro amb almenys tres eixides, i haurà d'estar dotada cada una d'elles de doble protecció contra curtcircuits i sobrecàrregues (una de tall omnipolar i una altra unipolar amb calibres coordinats de manera que es faciliten les tasques d'identificació de possibles avaries), a més d'una protecció contra contactes indirectes implementada amb diferencials de reenganxament automàtic. Igualment s'haurà de preveure la instal·lació d'un reductor de flux centralitzat adequat a la potència finalment instal·lada. Per part dels serveis tècnics de l'Ajuntament es validarà el sistema més adequat per a evitar els possibles problemes d'avaries en aquestes instal·lacions provocats per futures accions dels rosegadors, i aquest haurà d'incidir principalment sobre els propis conductors i secundàriament en les corresponents canalitzacions.
Per a l'execució de la instal·lació d'enllumenat públic s'haurà de tindre en compte especialment les prescripcions establides per la ITC-BT-09 del Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió, tant en les seues exigències a nivell d'instal·lació pròpiament dita com respecte a la corresponent obra civil.
5. Telecomunicacions, telefonia i dades
Es projectarà una xarxa de conduccions soterrades apta per a l'estesa de les xarxes dels diferents operadors de telecomunicacions que puguen estar interessats a prestar servei en la zona d'actuació. S'hauran de preveure les connexions d'aquestes canalitzacions amb les instal·lacions existents si és el cas. S'hauran de tindre en compte les necessitats, almenys, dels operadors que en el moment de la redacció del projecte d'urbanització estiguen prestant servei al municipi o, si no n'hi ha, es justificarà documentalment la renúncia d'aquells operadors que no estiguen interessats a oferir els seus serveis en la zona d'actuació.
Addicionalment i tenint en compte el que estableix la Llei 32/2003, de 3 de novembre, General de Telecomunicacions, s'haurà de donar informació pública al projecte de referència, de manera que aquells operadors que pogueren estar interessats a donar servei en la zona puguen evidenciar el seu interés d'implantació. Atés el que estableix l'article 30.1 s'obrirà un període en què es tractarà que els diferents operadors interessats arriben a un acord voluntari per a la ubicació compartida i l'ús compartit d'infraestructures. Si no s'arriba a aquest acord les condicions de l'ús compartit s'establiran en una resolució de la Comissió del Mercat de les Telecomunicacions tenint en compte el que ha establit l'article 30.3. En el seu dia l'Ajuntament exigirà que es deixen tubs de reserva addicionals a les necessitats dels operadors que mostren el seu interés, determinant el nombre concret d'aquests en funció de la quantitat d'operadors que finalment concórreguen.
6. Zones verdes
Les zones verdes es dissenyaran de manera que faciliten tant el seu manteniment com el seu posterior gaudi pels usuaris. Es dotaran amb infraestructures de reg per aspersió i/o per degoteig, segons els tipus de coberta vegetal que s'hi projecte. S'utilitzaran espècies autòctones, i, en tot cas, adaptades a la climatologia de la zona.
7. Disposició general per a les instal·lacions
Totes les conduccions d'instal·lacions es projectaran i executaran soterrades i es dotaran amb les arquetes de registre necessàries, proveïdes de tapes de superfície perfectament identificables, que seran antivandàliques i tindran la resistència necessària, en funció de la seua ubicació, sota les voreres o sota les calçades, i mantindran les distàncies establides en cada cas per la normativa vigent aplicable. La disposició de les conduccions d'instal·lacions serà preferentment davall de les voreres, amb l'excepció de les d'evacuació d'aigües fecals i de pluvials, que es disposaran preferentment davall de les calçades o davall de les zones d'aparcament.
En cas de ser impossible atendre tals disposicions l'ordre de preferència per a ubicar-les sota les voreres o sota les calçades serà el que es deriva de la relació que segueix:
Les d'energia elèctrica, en alta i mitjana tensió, es disposaran una damunt de l'altra, sempre sota les voreres i contigües a les alineacions de les parcel·les privades.
Les que alimenten l'enllumenat públic es disposaran sobre la vorera, prop de la línia de rastell.
Les conduccions d'aigua potable, i les de reg d'escocells en vials, es disposaran preferentment sota les voreres, igual que les que alimenten les preses d'aigua per al reg per neteja.
Les conduccions dels operadors de telecomunicacions seran les següents a col·locar sota les voreres si és possible. Si no ho és es disposaran sota les zones d'aparcament o sota les calçades, però en tot cas prop de les voreres.
Finalment les conduccions d'evacuació d'aigües, tant fecals com pluvials, es disposaran sempre sota les calçades; les fecals preferentment al centre d'aquestes i les pluvials als costats.
El projecte inclourà, en tot cas, les solucions tècniques més senzilles i adequades per a resoldre els encreuaments entre unes conduccions i altres en general, i, en especial, els que es deriven de la construcció de les connexions de cada servei.
8. Execució de la urbanització
La direcció d'obres estarà composta, com a mínim, quant a titulació i nombre, pels següents tècnics: un enginyer de camins, canals i ports o un arquitecte i un arquitecte tècnic.
La direcció en execució d'obra haurà d'estar composta, com a mínim, quant a titulació i nombre pels següents tècnics: un enginyer tècnic d'obres públiques i un enginyer tècnic industrial i un arquitecte tècnic.
Valors tipus de les càrregues d'urbanització
D'acord amb els articles 168 i 157 de la LUV i segons el detall següent:
a) Cost de les obres d'urbanització: segons bases generals aprovades per l'Ajuntament.
Pressupost d'execució material = PEM.
GG = Despeses generals d'empresa constructora 13% s/PEM.
BI = Benefici industrial de l'empresa constructora 6% s/PEM.
PEC = Pressupost d'execució per contracta = PEM+GG+BI
b) Costos de redacció i direcció dels projectes tècnics, despeses de notaria i registre.
c) Benefici empresarial de l'urbanitzador: 10% s/PL + CP + GG.
PL = Pressupost de licitació.
CP = Cost de projecte.
GG = Despeses de gestió.
d) Despeses de gestió de l'urbanitzador: 17% s/PL (dins de les despeses de gestió de l'urbanitzador haurà de destinar-se un 4% aplicat sobre el pressupost de licitació, a sufragar els honoraris produïts per les assistències i informes externs que l'Ajuntament puga contractar).
(A tots els costos se'ls afegirà el 18% corresponent a l'IVA).
S'inclouran dins del concepte de despeses de gestió els costos necessaris per a la publicació del procediment d'adjudicació del PAI per gestió indirecta.
Base XI. Preu de licitació (art. 286.1.h del Reglament d'Ordenació i Gestió Territorial i Urbanística)
El preu de licitació, que serveix exclusivament de base per al càlcul de la garantia provisional, és l'establit en l'apartat I) de l'annex I, d'acord amb el que preveu l'article 140.1 de la Llei Urbanística Valenciana.
Base XII. Càrregues d'urbanització derivades de l'emissió dels informes tècnics i jurídics necessaris per a adoptar els corresponents acords de programació
De conformitat amb el que disposa l'article 168 de la LUV, es consideren càrregues d'urbanització els honoraris professionals que es generen en l'Ajuntament en el procediment de programació que es tramita, amb motiu dels informes tècnics i jurídics necessaris per a adoptar els corresponents acords de programació, planejament de desenvolupament i gestió que es deriven del present procés de licitació.
En aquest sentit, l'aspirant a urbanitzador que presente proposta de programació es compromet a assumir com a despeses generals els mencionats honoraris professionals, en els termes que preveu l'article 137 de la LUV, en relació amb els articles 314 i 320 del Decret 67/2006, de 19 de maig, del Consell, pel qual se aprova el Reglament d'Ordenació i Gestió Territorial i Urbanística, així com les de tots els anuncis derivats del procediment.
Base XIII. Terminis de desenvolupament i execució del programa (art. 131.2.i Llei Urbanística Valenciana i art. 286.1.i del Reglament d'Ordenació i Gestió Territorial i Urbanística)
S'estableixen, en l'apartat J de l'annex I els següents terminis màxims per a l'execució de les següents actuacions per part de l'urbanitzador:
a) Termini màxim per a la selecció de l'empresari constructor de l'obra civil d'urbanització, comptat des de l'adjudicació del programa.
b) Termini màxim per a la presentació del projecte de reparcel·lació.
c) Termini màxim per a l'execució de les obres d'urbanització comptat des de la selecció de l'empresari constructor.
d) Termini màxim d'edificació dels solars comptat des de la recepció de les obres d'urbanització.
Base XIV. Capacitat per a ser urbanitzador
1. Podran participar en el concurs per a la selecció i adjudicació d'aquest programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i que complisquen les condicions de solvència econòmica i financera, tècnica i professional exigibles segons aquestes bases.
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 49 de la Llei 30/2007, de Contractes del Sector Públic.
Base XV. Solvència econòmica i financera (art. 131.2.m Llei Urbanística Valenciana)
La justificació de la solvència econòmica i financera de l'urbanitzador s'acreditarà per un o alguns dels mitjans següents:
a) Informe d'institucions financeres o, si pertoca, justificant de l'existència d'una assegurança d'indemnització per riscos professionals.
b) Si es tractara de persones jurídiques, presentació dels comptes anuals o d'extracte d'aquests, en el cas en què la publicació d'aquests siga obligatòria en la legislació del país on l'aspirant a urbanitzador estiga establit.
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.
Base XVI. Solvència tècnica i professional (art. 131.2.m Llei Urbanística Valenciana)
1. La justificació de la solvència tècnica i professional de l'urbanitzador s'acreditarà per un o més dels mitjans següents:
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat.
c) Titulacions acadèmiques i professionals del personal de direcció de l'urbanitzador.
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla de personal directiu durant els tres últims anys.
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.
f) Declaració de les mesures adoptades per a controlar la qualitat durant el desenvolupament i execució del programa d'actuació integrada, inclosos els mitjans d'estudi i investigació de què es disposen.
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en aquest cas davant de l'ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. Tot això s'aplicarà, en tot cas, quan concórrega a la licitació una agrupació d'interés urbanístic.
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'almenys un dels seus membres.
Base XVII. Garanties
1. Els que desitgen participar en el procediment de licitació d'un programa d'actuació integrada hauran de constituir en la forma i als efectes previstos en l'article 140 de la Llei 16/2005, de 30 de desembre, de la Generalitat, Urbanística Valenciana, una garantia provisional equivalent al 2% de l'estimació aproximada de les càrregues del programa, IVA no inclòs, la qual ascendeix a la quantitat que s'estableix en l'apartat K de l'annex I.
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i l'execució dels programes d'actuació integrada.
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.
4. La garantia definitiva, a constituir en la forma i als efectes previstos en l'article 84 de la Llei 30/2007, de 30 d'octubre, de Contractes del Sector Públic, s'estableix en un 10% del valor de les càrregues d'urbanització, IVA no inclòs, del programa d'actuació integrada aprovat. S'ingressarà dins del termini màxim de 15 dies comptador des de la notificació de l'acord d'aprovació i adjudicació del programa.
5. Procedirà a elevar la garantia definitiva al 20% en els supòsits d'aprovació de programes d'actuació integrada en què les càrregues urbanístiques estiguen sotmeses a presumpció de temeritat calculada en els termes establits en la legislació de contractes de les administracions públiques.
6. En el cas que qualsevol de les garanties es formalitze per mitjà d'aval o contracte d'assegurança de caució, el corresponent document haurà de portar la legitimació de la firma dels apoderats de l'entitat avalista o asseguradora efectuada per notari.
Base XVIII. Presentació de proposicions
1. Els qui desitgen prendre part en la licitació hauran de presentar en el termini i lloc que s'estableix en l'apartat L de l'annex I les seues proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que el represente i indicant el nom i cognoms o raó social del proponent amb la següent documentació en idioma castellà o valencià:
Sobre A. Alternativa tècnica, es presentarà obert.
Sobre B: Proposició juridicoeconòmica. Es presentarà tancat.
Sobre C. Documentació administrativa, es presentarà en sobre tancat, i contindrà la documentació següent:
a) Si concorre una societat mercantil, haurà de presentar una escriptura de constitució inscrita al Registre Mercantil. Si es tracta d'una agrupació d'interés urbanístic, caldrà presentar una escriptura pública de constitució, així com la inscripció al Registre d'Agrupacions d'Interés Urbanístic dependent de la conselleria competent en urbanisme.
b) Els que compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el registre mercantil o registre públic corresponent, degudament validada per la Secretaria de l'Ajuntament
c) Quan l'oferent actue en nom propi i siga empresa individual, haurà de presentar el DNI o una fotocòpia legalitzada d'aquest.
d) Resguard acreditatiu d'haver constituït la garantia provisional en els termes exigits en la base XVI, d'acord amb el que estableix la base 16a de les bases generals aprovades pel Ple de l'Ajuntament en sessió celebrada el dia 30 de novembre de 2006.
e) Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, fins i tot trobar-se al corrent en el compliment de les obligacions tributàries i amb la Seguretat Social imposades per les disposicions vigents, i no haver participat cap membre del seu equip tècnic o redactor en la redacció, tramitació o aprovació, provisional o definitiva, d'algun pla d'acció territorial que afecta l'àmbit del programa o del document de revisió del Pla General en tràmit de l'Olleria.
f) Els documents que acrediten els requisits de solvència tècnica i professional, econòmica i financera, d'acord amb el que preveuen els apartats B i C de la base 16a de les bases generals.
g) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si pertoca, al fur jurisdiccional estranger que poguera correspondre'ls.
h) Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4 de la LUV. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra de tals punts.
i) En cas de concórrer a la licitació unes quantes empreses, compromeses a la constitució d'una unió temporal, cada una d'elles haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha d'ostentar la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris
j) Alta en el IAE i declaració de vigència d'aquesta.
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'aquestes normes donarà lloc a la no-admissió de totes les propostes de programa presentades per aquest.
3. Si l'últim dia de termini de presentació de proposicions coincideix amb dissabte, diumenge o festiu, el termini es prolongarà fins al dia hàbil següent.
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A aquest efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial al municipi afectat i depositarà una còpia d'aquests a la seu de l'Ajuntament, i els exposarà al públic pels seus propis mitjans, n'inserirà un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions.
Base XIX. Contingut mínim de l'alternativa tècnica
Sense perjuí del que estableixen les bases generals, l'alternativa tècnica del programa d'actuació integrada tindrà el contingut següent:
a) Identificació del document de planejament que regula l'ordenació detallada a desenvolupar, si aquest estiguera ja aprovat amb anterioritat al present concurs.
b) Àmbit de l'actuació. El definit per a la unitat d'execució Polígon Galol , a través de l'annex II del present document.
c) Justificació del compliment de les condicions d'integració de l'actuació amb l'entorn.
d) Existència o no d'agrupació d'interés urbanístic i, si pertoca, estatuts i acords socials d'aquesta.
e) Terminis que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants.
f) Projecte d'urbanització, d'acord amb el que estableixen les bases generals i en les presents bases particulars.
g) Enunciat dels objectius complementaris i millores que es proposen d'acord amb el que disposa la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.
h) Mesures de control de qualitat i compliment de les normes de qualitat ambiental, si pertoca.
i) Inventari preliminar de construccions, plantacions i instal·lacions la demolició, destrucció o eradicació de les quals exigisca la urbanització, si és el cas.
j) Estimació preliminar i general d'aquelles despeses d'urbanització variables l'import de les quals, fins i tot sent transferibles als propietaris, no es puga determinar per la concurrència d'ofertes.
k) Si la proposta de programa modifica l'ordenació estructural, haurà d'incorporar la documentació establida per a tals supòsits en la Llei Urbanística Valenciana.
l) Haurà de contindre's el compromís del licitador d'edificar de forma simultània a l'execució de la urbanització un percentatge mínim d'habitatges en solars que siguen propietat de l'urbanitzador.
Base XX. Proposició juridicoeconòmica
1. La proposició juridicoeconòmica haurà d'incloure necessàriament la documentació relativa als aspectes següents:
- Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.
- Compromisos addicionals oferits i assumits per l'aspirant a agent urbanitzador.
- Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.
- Magnituds econòmiques del programa expressades en metres quadrats de sòl (x ?/m²s) i de sostre (x ?/m²t)
- Estimació preliminar de la repercussió unitària per m²s (x ?/m²s) i de sostre (x ?/m²t) de les indemnitzacions i la resta de despeses d'urbanització variables, amb l'advertència que seran revisats i fixada la seua quantia definitiva amb motiu de l'aprovació del projecte de reparcel·lació.
- Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.
- Full de resum de les dades econòmiques rellevants.
- Descripció dels següents elements economicofinancers relatius a les càrregues urbanístiques:
- Pressupost de licitació de l'obra d'urbanització: amb l'abast previst en l'article 168.1 a i b de la Llei Urbanística Valenciana.
- Cost de projectes: cost de redacció i direcció dels projectes tècnics, especificant cada projecte a què es refereix l'article 168.1.c de la Llei Urbanística Valenciana.
- Despeses de gestió: dins de les despeses de gestió de l'urbanitzador calculades en un percentatge del que represente la suma de les partides corresponents a conceptes anteriors. Dins de les despeses de gestió de l'urbanitzador haurà de destinar-se un 4% aplicat sobre el pressupost de licitació, a sufragar els honoraris produïts per les assistències i informes externs que l'Ajuntament puga contractar.
- Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors que, en cap cas, podrà superar el 10%.
- Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment indicats.
- Coeficient de canvi. Part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.
- Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.
- Finançament: condicions de finançament oferides per l'urbanitzador per al pagament de les quotes d'urbanització d'aquells propietaris acollits a aquesta, si és el cas recolzades per una entitat financera degudament registrada.
- Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.
2. La proposició juridicoeconòmica es presentarà degudament firmada i datada.
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.
Base XXI. Admissibilitat de variants (art. 131.2.g de la Llei Urbanística Valenciana)
- Únicament es consideraran variants les modificacions de caràcter tècnic i mai les de caràcter econòmic, sempre que aquestes últimes no alteren substancialment l'ordenació urbanística proposada.
- No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.
- Cada aspirant a urbanitzador podrà presentar una única variant.
- La presentació d'una variant en cap cas legitimarà la presentació d'una nova proposició juridicoeconòmica.
- L'Ajuntament podrà triar, entre l'alternativa original i la variada, aquella que millor satisfaça els interessos públics, i se li aplicarà la proposició juridicoeconòmica formulada i sense poder modificar en cap cas el contingut de les bases particulars.
- No s'entendrà com a alternativa tècnica l'avanç de planejament formulat per qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això respecte al que disposen les bases generals i particulars que regulen el procediment.
Base XXII. Criteris d'adjudicació (art. 286.1.j del Reglament d'Ordenació i Gestió Territorial i Urbanística).
Els criteris d'adjudicació són els establits en l'apartat O de l'annex I.
Base XXIII. Adjudicació del programa (art. 286.1.g del Reglament d'Ordenació i Gestió Territorial i Urbanística)
Amb anterioritat a la firma del contracte amb l'Ajuntament l'adjudicatari del programa d'actuació integrada haurà de presentar resguard acreditatiu d'haver constituït la garantia definitiva en els termes que preveu la base XVI de les presents bases particulars i aportar certificació positiva de trobar-se al corrent de les seues obligacions tributàries i amb la Seguretat Social.
Base XXIV. Formalització del contracte
1. En el termini d'un mes, comptat en la forma prevista en l'apartat 1 de la base general 24a, es procedirà a la formalització en document administratiu del contracte per al desenvolupament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a l'efecte de fedatari públic, i s'hi annexarà un exemplar de les bases particulars de programació.
2. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.
3. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar la resolució d'aquest, seguint a aquest efecte el procediment establit en la Llei de Contractes del Sector públic.
Base XXV. Dictamen del Consell del Territori i Paisatge (art. 286.1.c del Reglament d'Ordenació i Gestió Territorial i Urbanística)
En els supòsits establits en la Llei Urbanística Valenciana haurà de demanar-se l'informe del Consell del Territori i Paisatge. No es considera preceptiu en el present cas, en principi, sense perjuí que puga ser sol·licitat si es considera convenient.
Base XXVI. Suspensió de llicències i de nous programes en la zona afectada
La suspensió de l'atorgament de llicències i d'aprovació de nous programes operarà d'acord amb el que disposen els articles 101 i 103 de la Llei Urbanística Valenciana i 289 i 290 del ROGTU.
Base XXVII. Compliment
- El contracte s'entendrà complit amb motiu de l'adequada execució de la totalitat de les prestacions que s'hi inclouen, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanitzador a favor de l'Ajuntament.
- Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, amb la remissió prèvia per l'urbanitzador de totes les certificacions d'obres, les factures emeses per l'empresari constructor i la documentació que justifique el pagament efectiu de les obres.
- Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.
- L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu. Una vegada esmenades les deficiències observades, l'Ajuntament estendrà una acta de recepció definitiva que acreditarà el compliment del contracte i la seua extinció, i començarà llavors el termini de garantia.
- La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.
- El termini de garantia serà de 12 mesos des del moment en què s'entenguen rebudes per l'Ajuntament. Durant aquest període, el contractista respondrà dels defectes constructius que es manifesten. Finalitzat aquest període, serà procedent la devolució de les garanties prestades per l'adjudicatari.
Base XXVIII. Resolució
1. Són causes de resolució del contracte les previstes en la Llei de Contractes del Sector públic, així com les derivades de la incapacitat legal sobrevinguda de l'urbanitzador les altres previstes en la legislació general aplicable a les seues relacions amb l'administració.
2. Són també causes de resolució del contracte les següents:
a) La mort o la incapacitat sobrevinguda de l'urbanitzador o l'extinció de la seua personalitat jurídica.
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.
c) La falta de prestació en termini de la garantia definitiva.
d) La no formalització del contracte en termini.
e) La demora injustificada en el compliment dels terminis fixats en les bases generals i particulars de programació i la resta de terminis establits en la Llei Urbanística Valenciana i les normes que la despleguen.
f) La inactivitat injustificada de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació s'hagen aturat o no es desenvolupen amb la regularitat adequada o amb els mitjans humans o materials necessaris per a la seua execució normal dins del termini. No obstant això, en aquest supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies a comptar del requeriment, llevat que la necessitat de la seua execució exigisca un termini major.
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat, serà causa de resolució del contracte. A aquest efecte, es requerirà que la resolució del corresponent expedient sancionador haja esdevingut ferma o haja posat fi a la via administrativa.
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'aquesta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè aquests puguen exercir plenament els drets que la Llei Urbanística Valenciana els atorga.
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el seu desenvolupament material o econòmic per inactivitat de l'administració durant més de sis mesos i de manera rellevant; l'urbanitzador tindrà dret a instar la resolució amb les compensacions procedents.
k) La renúncia de l'urbanitzador davant d'una retaxació de càrregues fundada en causa legal que implique increment de l'import de les càrregues previst en la proposició juridicoeconòmica superior al 20%
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la no-observació de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.
m) El descobriment de condicions territorials no tingudes en compte en acordar el programa d'actuació i que facen legalment inviable la prossecució d'aquesta, sense perjuí de les compensacions que siguen procedents, si és el cas, o de la possibilitat d'esmenar les seues previsions si això fóra possible, sense desvirtuar-les substancialment.
n) Incórrer el contractista, durant la vigència del contracte, en alguna de les prohibicions de contractar previstes en l'article 20 de la Llei de Contractes de les Administracions Públiques.
o) Les reiterades deficiències en l'execució del contracte.
p) L'incompliment greu dels deures essencials de l'urbanitzador directament imposats per la llei.
q) L'incompliment d'alguns dels compromisos oferits.
r) La caducitat del programa per transcurs del termini total per a escometre'l i, si és el cas, la pròrroga.
s) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o altres afectats.
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en aquest per al començament d'aquest.
v) El desistiment o la suspensió del contracte, durant un termini superior a un any, acordada per l'Ajuntament.
3. Per a la resolució del contracte entre l'Ajuntament i l'urbanitzador serà preceptiva l'emissió prèvia d'un informe favorable pel Consell del Territori i el Paisatge.
4. L'Ajuntament, quan resolga l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjudicis a l'interés públic.
5. La resolució de l'adjudicació s'acordarà per l'Ajuntament, amb audiència prèvia a l'urbanitzador durant un termini de 10 dies hàbils, i previ dictamen del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que pertoquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.
Base XXIX. Prerrogatives de l'administració (art. 286.1.e del Reglament d'Ordenació i Gestió Territorial i Urbanística)
L'Ajuntament té totes les prerrogatives que, en general, reconeix la legislació de contractes de les administracions públiques, entre aquestes, les d'interpretar aquest contracte administratiu especial, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en aquestes bases i que siguen d'interés públic, acordar-ne la resolució i determinar els efectes d'aquesta.
Base XXX. Jurisdicció competent (art. 286.1.f del Reglament d'Ordenació i Gestió Territorial i Urbanística)
És competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.
ANNEX I
A) Objecte del contracte
Àmbit d'actuació: Polígon Galol, del vigent PGOU de l'Olleria, definida a través del present document (annex I, II i III), i del document de revisió del PGOU (sòl urbà industrial inclòs en la unitat d'execució núm. 10) aprovat provisionalment per l'Ajuntament de l'Olleria en data 20 de març de 2007.
B) Ordenació urbanística
Documentació urbanística:
Planejament supramunicipal: no es troba afectada la unitat.
Planejament general:
PGOU aprovat per la Comissió Territorial d'Urbanisme en data 27 d'abril de 1999.
Document de revisió del Pla General en tràmit aprovat provisionalment per l'Ajuntament de l'Olleria el dia 20 de març de 2007 i pendent d'aprovació definitiva per la CTU.
Paràmetres urbanístics: fitxa urbanística que prové del PGOU de l'any 1999 i UE núm. 10 (annexos I i II, i normativa del document de revisió del Pla General en tràmit).
Caldrà ajustar-se a les condicions següents:
- Superfície total: 43.784,43 m².
- Equipaments: 0,00 m²
- Vials: 7.912,20 m²
- Zona verda: 4.450,27 m²
- Aprofitament tipus: 0,72 m²t/m²s
- Total edificabilitat: 31.421,96 m²t
- Edificabilitat industrial: 31.421,96 m² t.
- Condicions de programació: la unitat d'execució haurà de connectar amb les xarxes de serveis existents, bé directament, bé executant les obres necessàries per a això, i haurà d'incloure, quan encara no s'haguera executat el sòl urbà limítrof, tota la superfície de viari necessària perquè les parcel·les edificables adquirisquen la condició de solar. En cas de redelimitació de la unitat, les resultants hauran d'incloure, com a mínim, una de les illes més la superfície dotacional que corresponga, i haurà d'existir una proporcionalitat entre ambdós superfícies comparada amb les dades totals de l'actuació.
Ús global: industrial.
Usos incompatibles: els establits en les normes de l'ordenació detallada.
Superfície computable: àmbit del sector.
Edificabilitat màxima: l'expressada en la fitxa de gestió.
Reserves dotacionals: xarxa viària, àrees lliures i equipaments assenyalats en el ROGTU i en els plans d'ordenació del document de revisió del Pla General de l'Olleria.
Zones d'ordenació urbanística: zona industrial.
Unitats d'execució: unitat d'execució número 10.
Xarxa primària adscrita: no hi ha xarxa primària adscrita
C) Memòria de necessitats i objectius del programa d'actuació integrada.
En general les característiques de les obres a realitzar es descriuen en les bases particulars i, en especial, en les bases IV i X.
Es puntuarà l'oferta de millores tècniques, així com els compromisos addicionals oferits i assumits per l'aspirant a agent urbanitzador.
No s'aprecia la necessitat d'obres complementàries a l'actuació però si les de connexió als serveis existents.
No consta l'existència de béns afectes al patrimoni municipal en la unitat sense perjuí que en la tramitació de l'expedient siguen detectats.
El termini màxim previst per a la urbanització és de 24 mesos des de l'endemà de la firma de l'acta de comprovació del replantejament de les obres.
El termini màxim per a l'edificació dels solars corresponents a l'urbanitzador, adjudicats com a conseqüència del canvi del programa és de tres anys des de la finalització de les obres d'urbanització, i podrà prorrogar-se per altres dos anys per causa justificada.
D) Fitxa de gestió
S'han reproduït les condicions de gestió de la unitat en l'apartat B del present annex.
E) Criteris i objectius territorials
Seran els definits a través del document de revisió del PGOU de l'Olleria, aprovat provisionalment per l'Ajuntament en data 20 de març de 2007.
F) Criteris d'ordenació urbanística
L'ordenació estructural i detallada està establida tant en el document de revisió del PGOU en tràmit de l'Olleria, com en els annexos I i II de les presents bases particulars, i haurà de reproduir-se en el document de planejament parcial que s'adjunte a la proposta de programa d'actuació integrada.
G) Objectius d'edificació
Les normes urbanístiques i d'edificació que regiran la unitat d'execució número 10 seran les definides pel document de revisió del PGOU aprovat provisionalment per l'Ajuntament en data 20 de març de 2007, i les determinades a través de les presents bases particulars.
H) Prescripcions tècniques dels documents d'ordenació i gestió
El projecte d'urbanització es desenvoluparà d'acord amb l'article 156 de la Llei Urbanística Valenciana i el que desenvolupen exhaustivament les presents bases, sense perjuí de les millores o modificacions que es consideren necessàries com a conseqüència de l'estudi i anàlisi detallat per part dels serveis municipals respecte de les proposicions presentades pels interessats.
El projecte de reparcel·lació s'atindrà quant a determinacions i documentació a allò que s'ha exigit per l'article 169 i següents de la Llei Urbanística Valenciana i els concordants del ROGTU.
S'entregaran a l'adjudicació definitiva sis còpies del projecte d'urbanització, i tota la documentació tècnica haurà de ser entregada addicionalment en suport digital amb fitxers de dibuix, text, càlcul, etc.
I) Preu de licitació (a l'efecte del que disposa la base XI): es produeix l'estimació de costos d'acord amb preus semblants d'urbanització habituals a l'Olleria que genera la valoració següent:

En xifra: 3.032.022,16 €, IVA inclòs.
En lletra: tres milions trenta-dos mil vint-i-dos euros i setze cèntims, IVA inclòs.
J) Terminis de desenvolupament i execució del programa
Termini global: a fixar pels concursants.
Selecció de l'empresari constructor: tres mesos a partir de l'acord d'adjudicació del programa.
Presentació del projecte de reparcel·lació: tres mesos a partir de l'acord d'adjudicació d'empresari constructor.
Iniciació de les obres d'urbanització: un mes a partir de la fermesa en via administrativa de la reparcel·lació.
Acabament de les obres d'urbanització: 24 mesos.
Termini màxim d'edificació de solars: tres anys des de la finalització de les obres d'urbanització.
Pròrrogues: sí, per causa justificada.
K) Garanties
- Garantia provisional: (2%).
En xifra: 51.390,20 €.
En lletra: cinquanta-un mil tres-cents noranta euros i vint cèntims.
- Garantia definitiva: 10% import de càrregues del programa.
L) Presentació de proposicions
Termini: tres mesos a partir de la data d'enviament de l'anunci al Diari Oficial de la Unió Europea.
Lloc: Ajuntament de l'Olleria. Registre General. L'Olleria.
Horari: de 09.00 a 13.00 hores.
S'admetrà la presentació de la documentació per correu en la forma establida en l'article 80.4 del Reglament de Contractes.
M) Redelimitació de l'àmbit territorial
D'acord amb el que estableix les presents bases.
N) Proposició juridicoeconòmica
Contindrà, com a mínim, els documents de la base XIX.
O) Criteris d'adjudicació (art. 286.1.j del Reglament d'Ordenació i Gestió Territorial i Urbanística)
Criteris d'adjudicació del PAI
D'acord amb el que estableix els article 312 i 313 del ROGTU, es procedeix a continuació a enumerar els criteris objectius a què s'ajustarà l'adjudicació del programa d'actuació integrada; es valorarà de forma independent l'alternativa tècnica i la proposició juridicoeconòmica.
En el cas que ens ocupa resulta d'aplicació el que disposa l'article 312.2 del ROGTU, en virtut del qual s'estableix que les bases particulars hauran d'establir la importància relativa que en la decisió d'adjudicar la condició d'urbanitzador tinga l'alternativa tècnica respecte de la proposició juridicoeconòmica. Concretament per al cas que els programes les alternatives tècniques dels quals estiguen acompanyades de documents de planejament que únicament continguen ordenació detallada en desenvolupament de l'ordenació estructural establida en el planejament general, la puntuació de l'alternativa representarà entre un 60% i un 70% de la valoració, en relació amb la proposició juridicoeconòmica, que representarà entre un 40% i un 30%.
Ja que en el present supòsit l'elaboració de l'alternativa tècnica únicament pot contindre ordenació detallada en desenvolupament de l'estructural prevista, es proposa la puntuació màxima de l'alternativa tècnica en un 70% de la valoració, en relació amb la proposició juridicoeconòmica, que representa el 30% restant.
A) Valoració de l'alternativa tècnica:
En l'ordre decreixent d'importància que es transcriu a continuació, seran tinguts en consideració per a l'adjudicació del programa d'actuació integrada, en relació a l'alternativa tècnica, els següents criteris (sobre 100 punts):
1) Compliment dels criteris i objectius relatius a la qualitat tècnica de l'ordenació proposada (fins a 50 punts).
2) Compliment dels criteris i objectius relatius a l'adequació de la integració de l'actuació en el seu entorn i dels criteris i objectius relatius a la millor estructuració de dotacions públiques i espais lliures (fins a 20 punts).
3) Compliment dels criteris i objectius urbanístics relatius a la qualitat tècnica de les resolucions proposades per a la urbanització (fins a 15 punts).
4) Inversions en programes de restauració paisatgística o d'imatge urbana compresos dins del programa (fins a 5 punts).
5) Termini d'execució del programa d'actuació integrada (fins a 5 punts).
6) Compromís d'edificació simultània a la urbanització (fins a 4 punts).
7) Mitjans per al control de qualitat de cada una de les prestacions que constitueixen l'objecte del programa (fins a 1 punt).
La puntuació de l'alternativa tècnica total de cada oferta serà la resultant de la suma de les puntuacions obtingudes per als distints aspectes d'aquesta, segons els criteris anteriors i s'arredonirà al segon decimal.
B) Valoració de la proposició jurídica i econòmica:
Es transcriu a continuació la valoració de la proposició jurídica i econòmica, que serà presa en consideració per a l'adjudicació del programa d'actuació integrada, en relació a la proposició juridicoeconòmica; la valoració final serà la suma de tots els punts obtinguts en els cinc apartats següents:
1) Import de les càrregues d'urbanització, expressat en euros per metre quadrat d'edificabilitat (fins a 25 punts).
Totes les propostes s'avaluen amb la puntuació obtinguda per mitjà de l'expressió següent:
(PJE) = 25 x Preu de l'oferta més econòmica
Preu de l'oferta que es puntua
La puntuació econòmica s'arredoneix al segon decimal.
2) La valoració dels terrenys a l'efecte de fixar el coeficient de canvi per al pagament en espècie (fins a 40 punts)
40 punts a l'oferta que presente menor coeficient de canvi. La resta de les ofertes seran avaluades amb la puntuació obtinguda per mitjà de l'expressió següent:
(PJE) = 40 x menor coeficient de canvi
coeficient de canvi de l'oferta que es puntua
La puntuació s'arredoneix al segon decimal.
3) Menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els que no tinga contracte suficient (fins a 15 punts).
15 punts a l'oferta que presente menor coeficient de canvi. La resta de les ofertes seran avaluades amb la puntuació obtinguda per mitjà de l'expressió següent:
(PJE) = 15 x menor proporció de solars
proporció de solars de l'oferta que es puntua
La puntuació s'arredoneix al segon decimal.
4) Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa (fins a 10 punts).
10 punts a l'oferta que presente major proporció de terrenys
La resta d'ofertes seran ponderades d'acord amb aquest criteri, d'acord amb una simple regla de tres.
5) Compromisos financers per a l'execució de les obligacions complementàries assumides voluntàriament i a càrrec seu per l'urbanitzador. (fins a 10 punts)
C) Avaluació total de l'oferta:
El mètode que s'ha de seguir és el següent:
1) Les ofertes quedaran enquadrades en tres intervals de qualitat, segons la puntuació de l'alternativa tècnica:
- Qualitat tècnica inacceptable: puntuació inferior a 60 punts.
- Qualitat tècnica suficient: puntuació compresa entre 60 i 75,
- Qualitat tècnica elevada: puntuació tècnica superior a 75.
2) Les ofertes situades en l'interval de qualitat tècnica inacceptable no seran preses en consideració, per al càlcul de les ofertes anormalment baixes ni per a la determinació de l'oferta més avantatjosa, de manera que, en el cas de no existir ofertes en els altres dos intervals, es procedirà a declarar desert el concurs, al no haver-hi concorregut ofertes de qualitat tècnica prou qualificades.
En els punts següents, no es fa referència a les ofertes situades en l'interval de qualitat tècnica inacceptable, que no són preses en consideració.
3) Quan existisquen ofertes en un sol interval de qualitat tècnica, serà considerada la millor oferta la de major puntuació d'alternativa tècnica.
4) Quan existisquen diverses ofertes enquadrades en ambdós intervals de qualitat tècnica suficient i elevada, només seran preses en consideració les de major puntuació tècnica de cada un d'ells.
Serà considerada la millor oferta la de major puntuació d'alternativa tècnica, llevat que la de qualitat tècnica suficient siga substancialment més econòmica que la citada millor oferta de l'interval de qualitat tècnica elevada, i en aquest cas es proposarà la substancialment més econòmica.
Es considera que la millor oferta de l'interval de qualitat tècnica suficient és substancialment més econòmica que la millor oferta de l'interval de qualitat tècnica elevada, quan la suma de la puntuació tècnica multiplicada per 0,70 i la puntuació juridicoeconòmica multiplicada per 0,30 de la millor oferta de l'interval de qualitat tècnica suficient, siga major que la suma de la puntuació tècnica multiplicada per 0,70 i la puntuació juridicoeconòmica multiplicada per 0,30 de la millor oferta de l'interval de qualitat tècnica elevada.
Aprofitaments:


\* \* \* \* \*
Aprovechamientos:

ANNEX II
Dades extractades del vigent PGOU
Sòl urbanitzable industrial
Àrea de repartiment número 4
Unitat d'execució Galol: superfície 41.393 m²
Parcel·les edificables: 36.506 m², edificabilitat 36.506x0,8= 29.205 m².
Coeficient d'edificabilitat: 29.205 : 41.393 = 0,70 m²/m².
F) Ordenances de sòl urbanitzable d'ús industrial:
Aplicables a les unitats d'execució del Tossal, Galol i Asia Trading.
Ocupació de parcel·la: 70% de la superfície d'aquesta.
Separacions a límits: 6 metres en façana i 3 metres en límits laterals i posterior.
Altura màxima de l'edificació: 3 plantes o 10 metres en edificis representatius.
Altura dels edificis industrials: 8 metres fins a la cornisa. S'autoritzen golfes o entreplantes en el 40% de la superfície edificada.
Els abocaments i les condicions higièniques seran els definits en l'article 45 de les ordenances específiques per al polígon El Carrascot.
Altres paràmetres: a definir en el pla parcial.
Dades extractades de la revisió del PGOU aprovada provisionalment per l'Ajuntament en el Ple de 20 de març de 2007
10. Unitat d'execució número 10
(Amb ordenació detallada)
(Àrea de repartiment núm. 9)
A. Funció de l'actuació dins de l'àmbit del Pla General
La unitat d'execució número 10, d'ús industrial, forma l'àrea de repartiment número 9, i se situa a l'est del nucli urbà, a continuació de la unitat d'execució número 8, que limita pel nord amb el barranc del Convent i pel sud amb la unitat d'execució número 13.
Es desenvolupa per a acabar de consolidar la zona com a urbana industrial, i dotar-la dels vials i els requisits mínims de clavegueram, enllumenat, etc., dels quals ha de disposar com a tal.
B. Dades generals d'ordenació
Superfície sòl UE 40.292,75 m²
Superfície sòl actuació integrada 40.292,75 m²
Superfície sòl actuació aïllada 0,00 m²
Xarxa primària dins de l'àrea de repartiment 0,00 m²
Xarxa primària adscrita exterior a l'àrea de repartiment 0,00 m²
Superfície total de la UE
en l'àrea de repartiment núm. 9 40.292,75 m²

Superfície total unitat d'execució: 40.292,75 m²
Superfície total solars: 30.111,55 m²s.
Aprofitament en superfície (mitjana): 74,73%
Superfície xarxa viària i aparcaments: 7.863,66 m²
C. Determinacions i càlcul de l'aprofitament tipus
Delimitació de l'àrea de repartiment:
D'acord amb el que estableixen els articles 56 i 58 de la LUV, es fixa l'aprofitament tipus de l'àrea de repartiment per mitjà de coeficients unitaris d'edificabilitat i aprofitament referits a la pròpia àrea i a la unitat d'execució.
En resum, les condicions es concreten per a l'àrea de repartiment, a un aprofitament tipus de 0,75 m²t/m²s.
Superfície UE (SUE): 40.292,75 m²
Superfície xarxa primària adscrita (SRPA): SRPA = 0,00 m²
Superfície total àrea de repartiment: 40.292,75 m²
Zonificació: industrial.
Edificabilitat total de l'àrea de repartiment (EAR): 30.111,55 m²t
Edificabilitat industrial (EI): 30.111,55 m²t
Edificabilitat residencial (ER): 0,00 m²t
Índex d'edificabilitat industrial (IEI)= (EI)/(SUE): 0,75 m²t/m²s
Índex d'edificabilitat residencial
(IER)= (ER)/(SUE): 0,00 m²t/m²s
Aprofitament tipus àrea de repartiment: 0,75 m m²t /m²
D. Condicions d'urbanització
Xarxa de sanejament: separativa.
Xarxa d'aigua potable: connexions a les xarxes existents que completen anells generals.
Xarxa d'enllumenat públic: continuació de les instal·lacions existents en l'entorn.
Xarxa d'energia elèctrica: per al càlcul d'energia elèctrica es partirà d'una dotació de 0,60 kW/habitant.
E) Condicions objectives prèvies per a la seua programació
El sector conté l'ordenació detallada, per la qual cosa no necessita planejament de desenvolupament.
Afeccions béns de domini públic no municipal. No està afectat per cap bé de domini no municipal.
F) Determinacions amb caràcter d'ordenació estructural
Tenen el caràcter d'estructural les determinacions de zonificació, edificabilitat, aprofitament, densitat i aprofitaments tipus.
\* \* \* \* \*